
Mindszentkálla Község Önkormányzata Képviselő-testületének                                                               2026. február 11-én tartandó nyilvános ülésére

Tárgy:	zártkerti művelés alóli kivonás vonatkozásában érkezett kérelem, rendeletalkotás megtárgyalása      
                       
Előterjesztő:		Csombó Zoltán polgármester
Előkészítette:		Cséri Mónika műszaki ügyintéző
                                                                                 
  Jogszabállyal nem ellentétes


Előterjesztő							dr. Szabó Tímea címzetes főjegyző


Tisztelt Képviselő-testület!

 A Magyarország versenyképességének javítása érdekében egyes törvények módosításáról szóló 2025. évi LXVII. törvény módosította az ingatlan-nyilvántartásról szóló 2021. évi C. törvényt (a továbbiakban: Inytv.), miszerint a hivatkozott törvény 72/E. § (1) bekezdése értelmében, ha az önkormányzat rendeletben lehetővé teszi, a tulajdonos – e törvény és az e törvény végrehajtására kiadott jogszabályban meghatározottak szerint – kérheti az ingatlan-nyilvántartásban zártkertként nyilvántartott ingatlana (a továbbiakban: zártkerti ingatlan) művelési ágának művelés alól kivett területként történő bejegyzését.
(2) A zártkerti ingatlan művelési ágának művelés alól kivett területként történő bejegyzése a zártkerti ingatlan meghatározott részére is kérhető. Ez esetben a zártkerti ingatlant meg kell osztani.

Az Inytv. 91. § (5) bekezdése alapján felhatalmazást kap a települési (Budapesten a kerületi) önkormányzat képviselő testülete, valamint a fővárosi önkormányzat által közvetlenül igazgatott terület tekintetében a fővárosi önkormányzat közgyűlése, hogy rendeletben meghatározza a település azon részét, ahol a zártkerti ingatlan művelési ágának művelés alól kivett területként történő bejegyzése kérelmezhető.

E törvényi felhatalmazás vonatkozásában érkezett megkeresés Mindszentkálla Község Önkormányzatához a Mindszentkálla, zártkert 569/4., 569/5. hrsz.-ú ingatlanok művelés alóli kivonása tárgyában. A két adott ingatlan zártkerti művelés alóli kivonás indoka rokonságon belüli (nem közeli hozzátartozó) ajándékozás –a Földforgalmi törvény hatálya alól kikerülve- lehetővé váljon.

Mindszentkálla település a Magyarország egyes kiemelt térségeinek területrendezési tervéről szóló 2018. évi CXXXIX. törvény (ún. „új Balaton törvény”) „hatálya alá” tartozik (Balaton Kiemelt Üdülőkörzet), valamint Mindszentkálla Község Önkormányzata Képviselő-testülete a helyi építési szabályzatáról szóló 9/2025. (VII. 11.) önkormányzati rendelete is ennek megfelelően ad szabályozást többek között a zártkerti ingatlanok megépíthetősége vonatkozásában. 

Ez alapján a zártkerti ingatlanok művelés alóli kivonása nem eredményezi az érintett ingatlanok beépíthetőségét, a meglévő ingatlanok rendeltetésének módosítását.

Továbbá amennyiben a zártkerti ingatlan művelés alóli kivonása megtörténik, úgy már nem minősül termőföldnek, így a helyi adókról szóló 1990. évi C. törvény 20. § (1) bekezdés b) pontja értelmében az adókötelezettség a külterületen fekvő, termőföldnek minősülő telek esetében a földterületnek az ingatlan-nyilvántartásban művelés alól kivett területre történő átvezetését követő év első napján keletkezik, azaz telekadó fizetési kötelezettség terheli, amennyiben azt az Önkormányzat bevezeti. 

Művelés alóli kivonás esetén az érintett területre nem vonatkoznak majd a földforgalmi törvény rendelkezései (tulajdonszerzési korlátozások, földhasználati szabályok.), így például értékesítés esetén a földforgalmi szabályokon alapuló elővásárlási jog, és az ahhoz kapcsolódó közzétételi kötelezettség. 

Fentiek alapján kérem, a Tisztelt Képviselő-testületet, hogy az előterjesztést megtárgyalni, a rendeletalkotás vonatkozásában szándékát kifejezni szíveskedjen.


A. Határozati javaslat:

MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK
…./2026. (….) HATÁROZATA

zártkerti művelés alóli kivonás vonatkozásában érkezett kérelem, rendeletalkotás megtárgyalásáról
Mindszentkálla Község Önkormányzata Képviselő-testülete nem kíván rendeletet alkotni a zártkerti ingatlanok művelés alóli kivonása tárgyában.

Felhatalmazza a Polgármestert, hogy a döntésről értesítse a Kérelmezőt.

Felelős: Csombó Zoltán polgármester
Határidő: 2026. március 16.



B. Határozati javaslat:

MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK
…./2026. (….) HATÁROZATA

zártkerti művelés alóli kivonás vonatkozásában érkezett kérelem, rendeletalkotás megtárgyalásáról

Mindszentkálla Község Önkormányzata Képviselő-testülete szándékát fejezi ki a zártkerti ingatlanok művelés alóli kivonásának rendeletben történő szabályozása vonatkozásában a település teljes zárkerti részét / vagy a település zártkerti része ….. területét/ ….helyrajzi számokat érintően. 
 
A Képviselő-testület felkéri a jegyzőt, hogy készítse elő a rendelettervezet. 

Felelős: dr. Szabó Tímea, címzetes főjegyző 
Határidő: következő munkaterv szerinti ülés 

